Fișă de lucru

**Toate subiectele sunt obligatorii. Se acordă în total zece puncte, din care un punct din oficiu.**

**Timpul de lucru efectiv este de 30 de minute.**

…Ahile simți negrăită durere,  
Inima-n pieptu-i păros îi stătu îndoită pe gânduri:  
Sau de la coapsă, din teacă să-și smulgă el spada tăioasă  
și să înlăture-ndată mulțimea, să-njunghie pe-Atride,  
Ori supărarea să-și curme și capăt să puie pornirii.  
Până ce el șovăind pregetă socotindu-se-n sine,  
Până ce sabia-și scoase din teacă, deodată și vine  
Palas Atena din cer; o trimise zeița brațalbă  
Hera, căci ea purta grijă și dragoste amândurora.   
Stându-i la spate, ea-l prinse de plete bălane pe-Ahile,  
Lui vederându-se numai, fiind nevăzută de alții.  
Cum se întoarce-napoi, el vede uimit pe zeița  
Palas Atena; din ochi ea groaznic îi fulgeră-n față.

și glăsuind, o întâmpină Ahile cu vorbe ce zboară:  
„Ce-ai venit oare, o fiic-a lui Zeus de scut-purtătorul?  
Poate venit-ai să vezi cum știe să-nfrunte Agamemnon?  
Una ți-oi spune, și cred că așa cum îți spun o să fie:  
El în curând va plăti-o cu viața-i această trufie!”  
Dar lui Ahile-i răspunse zeița-nstelată-n privire:  
„Eu am solie din cer, am venit să-ți alin supărarea,  
Dacă m-asculți; mă trimise la tine zeița brațalbă  
Hera, căci ea are grijă și þine la voi deopotrivă.  
Hai contenește cu cearta și sabia lasă-ți-o-n teacă,  
Numai cu vorbele mustră-l pe el așa cum îți vine,  
Iată cuvântul îmi dau și el împlinit o să fie:  
Daruri frumoase primi-vei o dată, de trei ori pe-atâta,  
Pentru ocara de azi, deci rabdă și-ascultă-ne sfatul.  
”Zise zeiței atunci Ahile cel iute ca șoimul:  
„Cade-se seamă să fiu de al vostru demând, o zeiță,  
Cât mi-ar fi ciuda de mare, căci asta mai bine-i din parte-mi,  
Zeii ascultă mai mult pe acela ce lor se supune.  
”Zise. Mânerul de argint cu mâna vârtos apăsându-l,  
Sabia lungă și-o-mpinse în teacă și dete ascultare  
Vorbei zeiței; iar ea se întoarse-napoi între zeii  
Cei din Olimp, la palatele împăvezatului Zeus.

**(Homer- *Iliada*)**

**Scrie pe foaia de lucru, în enunțuri, răspunsul la fiecare dintre următoarele cerințe cu privire la textul dat:**

1. Indică sensul din text al secvenței: ***negrăită durere***. **1 punct**
2. Menționează numele a două zeițe prezente în text. **2 puncte**
3. Precizează motivul pentru care Ahile stă pe gânduri, justificându-ți răspunsul cu o secvenţă semnificativă din text. **2 puncte**
4. Identifică o comparație în textul dat. **2 puncte**
5. Prezintă, în 30-50 de cuvinte, scopul pentru care Atena, fiica lui Zeus, este trimisă de Hera la Ahile, așa cum reiese din textul dat. **2puncte**

**BAREM DE EVALUARE ŞI DE NOTARE**

• **Se punctează orice modalitate de rezolvare corectă a cerinţelor.**

• **Nu se acordă punctaje intermediare, altele decât cele precizate explicit în barem. Nu se acordă fracţiuni de punct.**

• **Se acordă un punct din oficiu, din totalul de** **zece puncte.**

**1**. indicarea sensului din text al secvenței date (de exemplu: Sensul secvenței este *suferință, chin*) – 0,5 puncte; formularea răspunsului în enunț – 0,25 puncte; corectitudinea exprimării, respectarea normelor de ortografie și de punctuație – 0,25 puncte  **1 punct**

**2**. menționarea numelor a două zeițe prezente în text (de exemplu: *Palas Atena, Hera* etc.) – 0,5 puncte + 0,5 puncte; formularea răspunsului în enunț – 0,5 puncte; corectitudinea exprimării, respectarea normelor de ortografie și de punctuație – 0,5 puncte **2 puncte**

**3**. precizarea motivului pentru care Ahile stă pe gânduri (dacă să lupte sau să se retragă) – 1 punct; justificarea răspunsului cu o secvență semnificativă din text (de exemplu: *Sau de la coapsă, din teacă să-și smulgă el spada tăioasă/și să înlăture-ndată mulțimea, să-njunghie pe-Atride/Ori supărarea să-și curme și capăt să puie pornirii.*;) – 0,5 puncte; formularea răspunsului în enunț – 0,25 puncte; corectitudinea exprimării, respectarea normelor de ortografie și de punctuație – 0,25 puncte **2 puncte**

**4**. identificarea comparației (de exemplu: *Ahile cel iute ca șoimul* etc.) – 1 punct; formularea răspunsului în enunț – 0,5 puncte; corectitudinea exprimării, respectarea normelor de ortografie și de punctuație – 0,5 puncte  **2 puncte**

**5**. prezentarea scopului pentru care Atena, fiica lui Zeus, este trimisă de Hera la Ahile, așa cum reiese din textul dat: precizarea scopului (de exemplu: să aline supărarea etc.) – 1 punct; prezentare adecvată şi nuanţată – 0,5 puncte/ încercare de prezentare – 0,25 puncte **1 punct**

1. – respectarea precizării privind numărul de cuvinte – 0,5 puncte; corectitudinea exprimării, respectarea normelor de ortografie și de punctuație – 0,5 puncte **1 punct**