Fișă de lucru



Toate subiectele sunt obligatorii. Se acordă în total zece puncte, din care un punct din oficiu.

Timpul de lucru efectiv este de 30 de minute.

**Citeşte următorul fragment:**

*Despre marele succes pe care viteazul don Quijote de la Mancha îl repurtă în spăimântătoarea și nemaiînchipuita aventură cu morile de vânt, cu alte întâmplări vrednice de fericită aducere-aminte:*

Într-acestea, descoperiră treizeci sau patruzeci de mori de vânt aflate pe acea câmpie, și, de îndată ce le zări, don Quijote îi spuse scutierului său:

— Norocul ne călăuzește treburile mai bine decât ne-am putea-o noi dori, căci uite acolo, prietene Sancho Panza, unde se arată treizeci de uriași mătăhăloși, sau ceva mai mulți, cu care am de gând să intru-n luptă și să le iau tuturora viața, iar cu prăzile de pe urma lor începe-vom a ne îmbogăți, căci e război drept și este mare slujire adusă lui Dumnezeu a șterge de pe fața pământului o sămânță atât de pernicioasă.

— Care uriași? – zise Sancho Panza.

— Cei pe care-i vezi colo – răspunse stăpânul său –, cu brațele lungi, căci unii obișnuiesc a le avea de aproape două leghe.

— Bagă de seamă, înălțimea ta – răspunse Sancho –, ăia care se văd acolo nu sunt uriași, ci mori de vânt, iar ce pare brațele lor sunt aripile, care, învârtite de vânt, fac să meargă piatra morii.

— Se vede bine – răspunse don Quijote – că nu ești instruit în materie de aventuri: sunt uriași, iar dacă ți-e frică, pleacă de-aici și roagăte în răstimpul cât eu unul voi intra cu ei în luptă cruntă și inegală. Și, zicând acestea, îi dădu pinteni calului său Rosinante, fără a mai lua seama la strigătele scoase de către scutierul său Sancho ca să-l pună-n gardă că, fără umbră de îndoială, cei pe care urma să-i atace erau mori de vânt, nicidecum uriași. El însă era atât de convins că erau uriași, că nici nu auzea strigătele scutierului său Sancho, nici nu apuca să vadă, deși era acum foarte aproape, ce anume erau, ci continua să strige în gura mare:

— Nu fugiți, lașe și nemernice creaturi, căci doar un cavaler singur vă atacă.

Se iscă într-acestea un pic de vânt și aripile cele mari începură să se miște, iar don Quijote, văzând una ca asta, zise:

— Chiar dacă ați mișca mai multe brațe decât uriașul Briareu, tot aveți a mi-o plăti. Și-așa zicând și încredințându-i-se din toată inima doamnei sale Dulcineea, căreia-i ceru să-l ajute la o asemenea ananghie, bine acoperit de pavăza-i rotundă, cu lancea cumpănită-n furchet, porni la atac în plin galop al lui Rosinante și se năpusti asupra celei dintâi mori din fața sa; și, dându-i o lovitură de lance în aripă, vântul i-o întoarse cu atâta furie, încât îi făcu lancea zob, trăgându-i după sine pe cal și pe călăreț, care se duseră de-a rostogolul pe câmpie într-un hal fără de hal. Sancho Panza dădu fuga să-l ajute cât izbuti s-alerge asinul său și, când ajunse lângă el, îl văzu că nu se mai putea clinti: atât de tare dăduse cu el de pământ Rosinante.

— Doamne miluiește-mă! – zise Sancho –. Nu ți-am spus, înălțimea ta, să iei bine seama la ce faci, că nu erau decât mori de vânt și nu putea să n-o știe decât cine-avea tot pe-atâtea-n cap?

— Taci, prietene Sancho – răspunse don Quijote –, că treburile războiului sunt mai mult ca altele supuse unei necurmate metamorfoze; cu atât mai mult cu cât cred, și-acesta-i adevărul, că vrăjitorul Frestón, care mi-a furat încăperea și cărțile, i-a transformat pe uriașii ăștia-n mori, ca să-mi răpească gloria biruirii lor: atât de mare e dușmănia pe care mi-o poartă; ci pân’ la urmă și la urmă tot n-au să poată mare lucru meșteșugurile-i ticăloase împotriva virtuții spadei mele.

— Fie după puterea lui Dumnezeu – răspunse Sancho Panza. Și, ajutându-l să se ridice, el încălecă iar pe Rușinante, care era pe jumătate spetit. Și, stând de vorbă despre trecuta aventură, o luară pe drumul către Puerto Lápice, deoarece don Quijote zicea că acolo nu era cu putință să lipsească a se găsi multe și felurite aventuri…

**(Migue de Cervantes – *Don Quijote de La Mancha*)**

1. **Scrie pe foaia de lucru, în enunțuri, răspunsul la fiecare dintre următoarele cerințe cu privire la textul dat.**
2. **1.** Indică sensul secvenței *,,a te lupta cu morile de vânt”*. **1 punct**
3. **2**. Menționează două trăsături ale cavalerului, utilizând informaţiile din textul dat. **2 puncte**

**3.** Precizează, care este motivul pentru care cavalerul Don Quijote atacă morile de vânt.  **2 puncte**

1. **4.** Precizează numele scutierului care îl însoțește pe cavalerul Don Quijote. **2 puncte**
2. **5.** Prezintă, în 30 – 50 de cuvinte felul în care cavalerul percepe”treburile războiului”. **2 puncte**

**BAREM DE EVALUARE ŞI DE NOTARE**

• **Se punctează orice modalitate de rezolvare corectă a cerinţelor.**

• **Nu se acordă punctaje intermediare, altele decât cele precizate explicit în barem. Nu se acordă fracţiuni de punct.**

• **Se acordă un punct din oficiu, din totalul de** **zece puncte.**

**1**. indicarea sensului secvenței date (de exemplu: sensul secvenței este *a întreprinde acțiuni inutile.*) – 0,5 puncte; formularea răspunsului în enunț – 0,25 puncte; corectitudinea exprimării, respectarea normelor de ortografie și de punctuație – 0,25 puncte **1 punct**

**2**. menționarea a două trăsături ale cavalerului (de exemplu: curajos/viteaz, încrezător etc.) – 0,5 puncte + 0,5 puncte; formularea răspunsului în enunț – 0,5 puncte; corectitudinea exprimării, respectarea normelor de ortografie și de punctuație – 0,5 puncte **2 puncte**

**3**. precizarea motivului pentru care cavalerul atacă morile de vânt (consideră că sunt niște uriași) – 1 punct; justificarea răspunsului cu o secvență semnificativă din text (de exemplu: *se arată treizeci de uriași mătăhăloși, sau ceva mai mulți, cu care am de gând să intru-n luptă și să le iau tuturora viața*;) – 0,5 puncte; formularea răspunsului în enunț – 0,25 puncte; corectitudinea exprimării, respectarea normelor de ortografie și de punctuație – 0,25 puncte **2 puncte**

**4**. precizarea numele scutierului care îl însoțește pe cavalerul Don Quijote – 1 punct; formularea răspunsului în enunț – 0,5 puncte; corectitudinea exprimării, respectarea normelor de ortografie și de punctuație – 0,5 puncte **2 puncte**

**5**. prezentarea felului în care cavalerul percepe”treburile războiului”, așa cum reiese din textul dat: precizarea clară:(de exemplu: *treburile războiului sunt mai mult ca altele supuse unei necurmate metamorfoze; cu atât mai mult cu cât cred, și-acesta-i adevărul, că vrăjitorul Frestón, care mi-a furat încăperea și cărțile, i-a transformat pe uriașii ăștia-n mori, ca să-mi răpească gloria biruirii lor: atât de mare e dușmănia pe care mi-o poartă; ci pân’ la urmă și la urmă tot n-au să poată mare lucru meșteșugurile-i ticăloase împotriva virtuții spadei mele.*etc.) – 1 punct; prezentare adecvată şi nuanţată – 0,5 puncte/ încercare de prezentare – 0,25 puncte **1 punct**

1. – respectarea precizării privind numărul de cuvinte – 0,5 puncte; corectitudinea exprimării, respectarea normelor de ortografie și de punctuație – 0,5 puncte **1 punct**